Illum, biex tgħin fil-protezzjoni tan-nies kullimkien, il-Kummissjoni Ewropea qed tippreżenta strateġija Ewropea biex taċċellera l-iżvilupp, il-manifattura u l-mobilizzazzjoni ta' vaċċini kontra COVID-19. Vaċċin effettiv u sikur kontra l-virus huwa l-aħjar possibbiltà għalina biex niksbu soluzzjoni permanenti għall-pandemija. Il-ħin qed jagħfas. Kull xahar miksub fis-sejba ta' dan il-vaċċin isalva l-ħajjiet, l-għajxien u biljuni ta' euro. L-istrateġija tal-lum tipproponi approċċ konġunt tal-UE u tibni fuq il-mandat li rċeviet mill-ministri tas-Saħħa tal-UE. Il-President tal-Kummissjoni Ewropea, Ursula von der Leyen, qalet: “Dan huwa mument għax-xjenza u s-solidarjetà. Xejn mhu ċert, iżda ninsab fiduċjuża li nistgħu nimmobilizzaw ir-riżorsi biex insibu vaċċin li jegħleb dan il-virus darba għal dejjem. Jeħtieġ li nkunu lesti li nimmanifatturaw u nużaw tali vaċċin fl-Ewropa kollha u fid-dinja. Il-vaċċin se jkun pass ‘il quddiem fil-ġlieda kontra l-Coronavirus, u xhud ta' x'nistgħu niksbu bħala sħab meta npoġġu l-imħuħ, ir-riċerka u r-riżorsi tagħna flimkien. L-Unjoni Ewropea se tagħmel dak kollu li tista' biex tiżgura li l-popli kollha ta' din id-dinja jkollhom aċċess għal vaċċin, irrispettivament minn fejn jgħixu. Il-Kummissarju għas-Saħħa u s-Sikurezza Alimentari Stella Kyriakides qalet: “Billi naħdmu flimkien se nżidu ċ-ċansijiet tagħna li niżguraw aċċess għal vaċċin sikur u effettiv fuq l-iskala li għandna bżonn u kemm jista' jkun malajr. Dan se jiżgura aċċess ġust u ekwu għal kulħadd fl-UE u madwar id-dinja, u b'hekk joffri l-aqwa opportunità biex tinstab strateġija ta' ħruġ permanenti mill-kriżi ta' COVID-19. Din hija l-UE fl-aqwa tagħha: niġbru r-riżorsi flimkien, ngħaqqdu l-isforzi, u niksbu riżultati tanġibbli fil-ħajja ta' kuljum tan-nies. Ħadd ma huwa sikur sakemm kulħadd ikun sikur, u se nagħmlu l-almu tagħna kollu fl-isforzi tagħna biex nipproteġu liċ-ċittadini tal-UE u dawk globali.” L-iżvilupp ta' vaċċin huwa proċess kumpless u twil. Bl-istrateġija tal-lum, il-Kummissjoni se tappoġġa l-isforzi biex taċċellera l-iżvilupp u d-disponibbiltà ta' vaċċini sikuri u effettivi f'perjodu ta' żmien bejn 12 u 18-il xahar, jekk mhux qabel. It-twettiq ta' din l-impriża kumplessa jeħtieġ li jsiru provi kliniċi b'mod parallel mal-investiment fil-kapaċità ta' produzzjoni biex ikunu jistgħu jiġu prodotti miljuni, jew saħansitra biljuni, ta' dożi ta' vaċċin li jirnexxi. Il-Kummissjoni hija kompletament mobilizzata biex tappoġġa l-isforzi tal-iżviluppaturi tal-vaċċini fl-isforzi tagħhom. Din mhijiex sfida Ewropea, iżda waħda dinjija. L-Unjoni Ewropea mhux se tkun sikura sakemm id-dinja kollha jkollha aċċess għal vaċċin, u ħabba f'hekk, l-UE u l-Istati Membri tagħha għandhom kemm responsabbiltà kif ukoll interess li jagħmlu l-vaċċin disponibbli b'mod universali. Diġà ttieħed pass importanti lejn azzjoni konġunta bejn l-Istati Membri fil-formazzjoni ta' Alleanza inklużiva għal vaċċin minn Franza, il-Ġermanja, l-Italja, u n-Netherlands. L-Istrateġija tal-UE għall-Vaċċin se timplimenta approċċ konġunt minn issa ‘l quddiem. L-istrateġija għandha l-objettivi li ġejjin: L-istrateġija tal-UE hija bbażata fuq żewġ pilastri: Ftehimiet ta' Xiri bil-Quddiem Sabiex tappoġġa kumpaniji fl-iżvilupp u l-produzzjoni ta' malajr ta' vaċċin, il-Kummissjoni se tidħol fi ftehimiet ma' produtturi individwali tal-vaċċini f'isem l-Istati Membri. Biex tpatti għad-dritt li tixtri għadd speċifiku ta' dożi ta' vaċċin f'perjodu ta' żmien partikolari, il-Kummissjoni se tiffinanzja parti mill-ispejjeż li jiffaċċjaw il-produtturi tal-vaċċini bil-quddiem. Dan se jieħu l-forma ta' Ftehimiet ta' Xiri bil-Quddiem. Il-finanzjament ipprovdut se jitqies bħala kapparra għall-vaċċini li fil-fatt se jinxtraw mill-Istati Membri. Il-finanzjament relatat se jiġi minn parti sinifikanti ta' EUR 2.7 biljun mill-Istrument ta' Appoġġ ta' Emerġenza. Appoġġ addizzjonali se jkun disponibbli permezz ta' self mill-Bank Ewropew tal-Investiment. Kriterji ta' finanzjament Meta tittieħed id-deċiżjoni ta' finanzjament dwar liema vaċċini għandhom jiġu appoġġati, se jitqiesu l-kriterji mhux eżawrjenti li ġejjin, inkluż: is-solidità tal-approċċ xjentifiku u t-teknoloġija użata, il-veloċità tal-konsenja fuq skala, l-ispiża, il-kondiviżjoni tar-riskju, ir-responsabbiltà, il-kopertura ta' teknoloġiji differenti, l-involviment bikri mar-regolaturi tal-UE, is-solidarjetà globali, u l-kapaċità li tiġi pprovduta permezz tal-iżvilupp tal-kapaċità ta' produzzjoni fl-UE. Dejjem hemm ir-riskju li l-kandidati appoġġjati jfallu waqt il-provi kliniċi. Din l-Istrateġija għalhekk hija simili għal polza tal-assigurazzjoni, billi jiġu trasferiti wħud mir-riskji mill-industrija lill-awtoritajiet pubbliċi bi tpattija biex l-Istati Membri jiġu assigurati aċċess ekwu u affordabbli għal vaċċin, jekk wieħed isir disponibbli. Proċess regolatorju flessibbli u b'saħħtu Il-proċessi regolatorji se jkunu flessibbli iżda jibqgħu robusti. Flimkien mal-Istati Membri u mal-Aġenzija Ewropea għall-Mediċini, il-Kummissjoni se tagħmel l-akbar użu tal-flessibbiltajiet eżistenti fil-qafas regolatorju tal-UE biex tħaffef l-awtorizzazzjoni u d-disponibbiltà ta' vaċċini ta' suċċess kontra COVID-19. Dan jinkludi proċedura aċċellerata għall-awtorizzazzjoni, flessibbiltà fir-rigward tat-tikkettar u l-imballaġġ, u proposta li tipprovdi derogi temporanji minn ċerti dispożizzjonijiet tal-leġiżlazzjoni tal-OĠM biex jitħaffu l-provi kliniċi ta' vaċċini COVID-19 u mediċini li jkun fihom organiżmi ġenetikament modifikati. Kumpaniji b'vaċċin kandidat promettenti, diġà fil-bidu ta' provi kliniċi, jew qrib, huma mistiedna jikkuntattjaw lill-Kummissjoni fuq EC-VACCINES@ec.europa.eu. Is-solidarjetà globali L-UE qed tikkontribwixxi għall-isforz globali għall-ittestjar, it-trattament u l-vaċċin universali billi timmobilizza r-riżorsi permezz ta' impenji internazzjonali u billi tingħaqad ma' pajjiżi u ma' organizzazzjonijiet tas-saħħa globali permezz tal-qafas kollaborattiv tal-Aċċelleratur ta' Aċċess għal Għodod tal-Covid-19 (ACT - Access to Covid-19 Tools). Il-kampanja ta' impenji tar-Rispons Globali għall-Coronavirus ġabret €9.8 miljuni sal-aħħar ta' Mejju 2020. It-tieni pass għaddej fi sħubija ma' Global Citizen u ma' sħab governattivi u mhux governattivi, li jikkulmina f'summit globali ta' impenji fis-27 ta' Ġunju. Il-Kummissjoni Ewropea hija impenjata favur il-prinċipju ta' aċċess universali, ekwu u affordabbli għall-vaċċini, speċjalment għall-aktar pajjiżi vulnerabbli. Hija lesta li tesplora ma' sħab internazzjonali jekk għadd sinifikanti ta' pajjiżi jaqblux li jiġbru flimkien ir-riżorsi biex b'mod konġunt jirriżervaw vaċċini futuri minn kumpaniji għalihom infushom kif fl-istess ħin ukoll għal pajjiżi bi dħul baxx jew medju. Il-pajjiżi bi dħul għoli jistgħu jaġixxu bħala grupp inklużiv internazzjonali ta' xerrejja, u b'hekk jaċċelleraw l-iżvilupp ta' vaċċini sikuri u effettivi u jimmassimizzaw l-aċċess għalihom għal dawk kollha li għandhom bżonnha madwar id-dinja. Aktar informazzjoni Il-messaġġ fuq video tal-President von der Leyen huwa disponibbli bl-Ingliż, bil-Franċiż, bil-Ġermaniż, u bil-lingwa tas-sinjali. Komunikazzjoni dwar l-Istrateġija tal-UE għal vaċċini kontra COVID-19 Skeda informattiva dwar l-Istrateġija għall-Vaċċini Sit web dwar ir-Rispons tal-Kummissjoni għall-Coronavirus Sit web tar-Rispons Globali għall-Coronavirus Skeda informattiva dwar ir-Rispons Globali għall-Coronavirus